《都峤山》
宋代·吴元美

群峦环翠绣江隈，八叠中峰洞府开。
剑戟香炉空际列，马鞍兜子上方排。
烟笼丹灶鳌擎稳，云盖仙人鹤驾来。
观此宝玄真胜境，何须航海觅蓬莱。

作者简介：福州永福人，字仲实。徽宗宣和六年进士。高宗绍兴八年为湖州州学教授。十五年除太常寺簿，以汪勃奏其出入李光之门罢，出为福建安抚司机宜。绍兴二十年，乡人郑炜告其作《夏二子传》讥毁大臣，又家有潜光亭、商隐堂，有心于党李，无意于事秦。为秦桧所恶，谪容州卒。